Shiga
Hkrisamat hte Shaning N’nan Poi, Shanglawt dap ni hta galaw hkyen nga
- Post 30 December 2010
- Last Updated on 01 June 2011
- By KNG
- Hits: 897
Jinghpaw mungdaw hte Lahta Sam mung hta nga ai Shanglawt Hpyendap ni yawng hta, Hkrisamat hpe hpawt ni December 31 ya hta galaw na rai nna, hpang shani hta Shaning N’nan Poi, matut manoi galaw na lam chye lu ai.
KIA hpyen daju Dai Lawn Rung kaw nna mung, lagaw mali tu ai dusat yam nga ni sat nna poi lamang hpe wu wu di di galaw na matu, KIA npu dap dung hte dap nawng ni yawng hpe, matsun tawn ai lam, KIA shiga lawk tsun ai.
Nbapa KIA dap dung 1 na hpyendu langai tsun ai hta, dusat yam nga ni sat nna poi lamang galaw hkyen nga sai hte, Karai Kasang kaw na Shaning N’nan wunli la na re, nga ai.
December 25 ya gaw masat da ai Hkrisamat Nhtoi raitim, Myen mung e Hkrisamat poi hpe December praw 1 ya kaw na 31 ya laman, Jinghpaw ni galaw nga ai re.
KIO ginjaw Laiza e Hkalup Hpung masha ni a Hkrisamat Poi hpe masat da ai nhtoi shani galaw sai hta, ya ten, Myen hte KIA lapran mung masa n pyaw ai aten re majaw, lamang hpe kaji ai hku sha galaw sai lam, nawku hpung salang ni tsun ai.
September praw 1 ya shani kaw nna, Myen-KIO lapran galaw tawn ai, 1994 simsa lam ga sadi gaw hten mat sai raitim, ya ten du hkra, shada hpyen masa shaja hkat ai hta lai nna, gasat gala lam ni n nga shi ai.
KIA gaw Myen hpyendap npu taw ai Jarit Sin Dap (Border Guard Force) hpe n hkap la ai majaw, uhpung lahkawng lapran dinghku majan ningnan bai byin wa na de shanawng nga sai re.
Maga mi de, Myen gaw KIA hpe “gumlang hpung (tubung)” hku masat ganawn nga sai raitim, KIA maga gaw “tinang shawng n gap hpang na,” ngu ai ga sadi hpe ya ten du hkra naw hkan sa nga ai re.
knc_Latn kac_Latn nld_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn